Ego Bartholomeus, archipresbiter Eduensis, notum facio presentibus et futuris quod Henricus filius Pasquelini precise vendidit et in perpetuum quitavit Bertranno, succentori Eduensi, illud pratum quod situm est sub eclusa molendinorum Petri de Puteo, juxta stagnum domini episcopi, in quo prato ecclesia Sancti Lazari habet sex nummos censuales. Hujus autem prati venditionem Henricus predictus tenetur memorato Bertranno succentori contra omnes homines garantire. Hoc etiam laudaverunt et concesserunt predictus Pasquelinus pater ejus et Maria mater sua et Oldeardis uxor sua et Renaudus clericus et Gauterius laicus, fratres sui. Si autem sepedictus Henricus ab istis pactionibus resilierit, ipse, fide data in manu nostra, obligavit se ad hoc ut de ipso et de familia ipsius predicto Bertranno succentori justiciam ecclesiasticam faciamus. In cujus rei testimonium, ad preces et instanciam sepefati Henrici et aliorum predictorum, presentem cartulam sigillo nostro roboravimus. Actum anno gratie Mº CCº XXº, in vigilia Ascensionis Domini.